51 procent af den samlede mængde landede fisk i Danmark, blev i 2022 landet i Skagen.

Skagen Havn har haft et særdeles godt 2022, når man kigger på deres samlede mængde af landede fisk. Over halvdelen af alle fangede fisk i Danmark - nærmere bestemt 51 procent - landes nemlig i Skagen. I 2021 var tallet 39 procent. De store mængder fisk har en samlet værdi på 1,2 milliarder kroner, hvilket er 200 millioner kroner mere end året forinden. - 2022 har været et år, hvor vi kan notere fremgang på flere områder i fiskeriet. Vi er godt tilpas ved, at flere fiskere vælger Skagen til som landingshavn. Glædeligt er det også, at havnens produktionsvirksomheder har styrket deres markedspositioner, og at hele fiskeriklyngen samlet er medvirkende til en konsolidering af fiskeriet i Skagen, siger Willy B. Hansen, direktør ved Skagen Havn. Investerer i den grønne omstilling Det er særligt landinger af industrifisk og sild, der er steget markant i værdi fra 2021 til 2022. mens mængderne heraf har været henholdsvis stigende og svagt faldende. Landinger af rejer og jomfruhummere ligger fortsat nogenlunde stabilt både på vægt og på værdi. De næste år arbejder Skagen Havn på at udvikle endnu bedre faciliteter til fiskeriet, der blandt andet også kan understøtte den grønne omstilling. Skagen Havn investerer i forskellige landstrømsanlæg, og derudover afsøger de muligheder for at sikre levering af grønt brændstof til flåden af fiskefartøjer.